Μακαρονοσαλάτα με κόκκινο λάχανο, μπρόκολο, μπέικον και κεφαλοτύρι Αμφιλοχίας
Αυτή η πολύχρωμη μακαρονοσαλάτα με λάχανο και μπρόκολο είναι ιδανική τόσο για τον μπουφέ όσο και για το γραφείο. Το μπέικον και το κεφαλοτύρι Αμφιλοχίας την κάνουν έξτρα λαχταριστή.
600 γρ. κόκκινο λάχανο, λεπτοκομμένο, 300 γρ. μπρόκολο, χωρισμένο σε πολύ μικρά μπουκετάκια, 250 γρ. φαρφάλες (ή άλλο μικρόσχημο ζυμαρικό), 100 γρ. μπέικον, σε ψιλά καρέ, 200 γρ. κεφαλοτύρι Αμφιλοχίας, χοντροτριμμένο, 40 ml ξίδι από κόκκινο κρασί, 30 γρ. μουστάρδα πικάντικη, 1 ματσάκι άνηθος, ψιλοκομμένος, χωρίς τα χοντρά κοτσάνια, αλάτι, πιπέρι φρεσκοτριμμένο, 100 ml ελαιόλαδο
Για τη μακαρονοσαλάτα με κόκκινο λάχανο, μπρόκολο, μπέικον και κεφαλοτύρι Αμφιλοχίας ξεκινάμε και σε μια κατσαρόλα με άφθονο αλατισμένο νερό που κοχλάζει ρίχνουμε τα ζυμαρικά και βράζουμε για περίπου 9-10 λεπτά.Ρίχνουμε το μπρόκολο και συνεχίζουμε το βράσιμο για άλλα 2 λεπτά, μέχρι να μαλακώσει ελαφρώς το μπρόκολο.Τα σουρώνουμε και τα αφήνουμε λίγο να κρυώσουν. Σε ένα τηγάνι σοτάρουμε σε δυνατή φωτιά το μπέικον, χωρίς άλλη λιπαρή ουσία, για περίπου 3-4 λεπτά, μέχρι να ροδίσει και να γίνει τραγανό.Το βγάζουμε με τρυπητή κουτάλα σε απορροφητικό χαρτί να στραγγίξει από τα περιττά λάδια.Σε μια σαλατιέρα ανακατεύουμε το λάχανο με τα ζυμαρικά, το μπρόκολο και τον άνηθο.Σε ένα μπολ ανακατεύουμε με ένα πιρούνι το ελαιόλαδο με το ξίδι, τη μουστάρδα και αλατοπίπερο και περιχύνουμε τη σαλάτα.Σκορπίζουμε το μπέικον και το κεφαλοτύρι και σερβίρουμε.
Ζυμαρικά,Λάχανο,Μπρόκολο